b'\n_START_ARTICLE_\nVodomec\n_START_SECTION_\nOpis\n_START_PARAGRAPH_\nJe tipi\xc4\x8den predstavnik dru\xc5\xbeine, s kratkim repom, \xc4\x8dokatim trupom, veliko glavo in \xc5\xa1e bolj nesorazmerno velikim kljunom. Slednji lahko predstavlja skoraj \xc4\x8detrtino celotne dol\xc5\xbeine telesa, ki zna\xc5\xa1a med 17 in 19,5 cm. Po vpadljivem \xc5\xbeivopisanem perju se vodomec dobro lo\xc4\x8di od vseh drugih ptic. Vrh glave in peruti so zelenkasto modre barve, ki se spreminja glede na kot svetlobe. Hrbet, trtica in rep so svetlomodri, spodnji del trupa ter lice oran\xc5\xbeno-rde\xc4\x8di, grlo in lisa ob strani vratu pa bele barve. Spola sta si zelo podobna, le samica ima bazo spodnje strani kljuna oran\xc5\xbene barve, medtem ko je pri samcu kljun v celoti \xc4\x8drn. Kratke noge so \xc5\xbeivorde\xc4\x8de barve. Tudi mladi\xc4\x8di so podobni, le nekoliko manj \xc5\xbeivih barv z bolj zelenkastim odtenkom po perutih in glavi._NEWLINE_Ogla\xc5\xa1a se z ostrimi, kratkimi \xc5\xbevi\xc5\xbegi, ki jih ponavlja v hitrem zaporedju kadar je vznemirjen. Poje redko; njegova pesem je sestavljena iz podobnih \xc5\xbevi\xc5\xbegov, ki jih ponavlja v nepravilnem zaporedju.\n_START_SECTION_\n\xc5\xbdivljenjski prostor in navade\n_START_PARAGRAPH_\nGnezdi ob majhnih do srednje velikih po\xc4\x8dasi teko\xc4\x8dih vodotokih vsaj delno obra\xc5\xa1\xc4\x8denih z drevjem in z navpi\xc4\x8dnimi bregovi, v katerih si izkoplje duplo. Ob\xc4\x8dasno gnezdi tudi ob jezerih, vendar se izogiba zelo izpostavljenim obalam. Glavni dejavnik sta \xc4\x8dista voda z veliko ribami in dostopnost pre\xc5\xbee. Ob odsotnosti primernih bregov v bli\xc5\xbeini lahko gnezdi tudi 250 m stran od vodotoka. Izven gnezditvenega obdobja je manj zahteven. Zadr\xc5\xbeuje se tudi na morskih obalah, v priobalnih mo\xc4\x8dvirjih in re\xc4\x8dnih deltah. _NEWLINE_Vezan je na ni\xc5\xbeje nadmorske vi\xc5\xa1ine in ga je v kontinentalni Evropi le redko najti nad 900 m visoko, le v Rusiji ponekod gnezdi tudi nad 2.000 metri. Klju\xc4\x8dni dejavnik je mraz pozimi, saj ne more pre\xc5\xbeiveti tam kjer vodotoki povsem zamrznejo._NEWLINE_Najve\xc4\x8dkrat ga je mogo\xc4\x8de opazovati, ko nepremi\xc4\x8dno sedi na primerno dvignjenem mestu (npr. veji, ki \xc5\xa1trli iz vode) in opreza za plenom. Kljub \xc5\xbeivi obarvanosti ga je v\xc4\x8dasih presenetljivo te\xc5\xbeko opaziti na pre\xc5\xbei. Bolj vpadljiv je v letu, ko je njegov \xc5\xbeivomoder hrbet te\xc5\xbeko spregledati. V splo\xc5\xa1nem je precej nemiren in pla\xc5\xa1en pti\xc4\x8d, \xc4\x8deprav se lahko navadi tudi na \xc4\x8dlovekovo bli\xc5\xbeino \xc4\x8de najde ustrezno gnezdi\xc5\xa1\xc4\x8de ob naseljih ali kopali\xc5\xa1\xc4\x8dih._NEWLINE_Je prete\xc5\xbeno ribojed. Prehranjuje se v glavnem z manj\xc5\xa1imi ribami, pa tudi z \xc5\xbeu\xc5\xbeelkami (npr. ka\xc4\x8djimi pastirji) in redkeje z mehku\xc5\xbeci ter raki. Lovi tako, da se s svoje pre\xc5\xbee sunkovito po\xc5\xbeene v vodo pod kotom 45\xc2\xba in s kljunom zagrabi ribico, nato pa odleti nazaj, jo udari ob podlago in pogoltne z glavo naprej. \xc4\x8ce v bli\xc5\xbeini ni primerne pre\xc5\xbee lahko kratek \xc4\x8das lebdi v zraku ali v redkih primerih lovi \xc5\xbeu\xc5\xbeelke v letu podobno kot muharji. Med ribami so pogost plen kaplji (Cottus gobio), navadni zeti (Gasterosteus aculeatus) in pisanci (Phoxinus phoxinus ), od morskih pa bukva (Boops boops).'